หวยประชุมลับคืนโควตาร้อนทหารผ่านศึก
บอร์ดสลากกลืนเลือด จ่อคืนโควตาสลากให้มูลนิธิทหารผ่านศึก
5 มี.ค. 2555

บอร์ดสลากกลืนเลือด จ่อคืนโควตาสลากให้มูลนิธิทหารผ่านศึก
แหล่งข่าวจากกระทรวงการคลัง เปิดเผยว่า นายอารีพงศ์ ภู่ชอุ่ม ปลัดกระทรวงการคลัง ในฐานะประธานคณะกรรมการสลากกินแบ่งรัฐบาล จะเรียกประชุมคณะกรรมการสลากฯ เป็นการด่วนสัปดาห์นี้ เพื่อขอมติให้คืนโควตาสลากกินแบ่ง 2.6 หมื่นเล่ม ให้กับองค์การทหารผ่านศึกและมูลนิธิสงเคราะห์ทหารผ่านศึก หลังจากคณะกรรมการชุดเก่ายึดคืนมา
“ทุกอย่างหาทางออกได้แล้ว มีช่องที่จะคืนโควตาสลากให้กับมูลนิธิได้” แหล่งข่าวเปิดเผย
ด้านนายอารีพงศ์ ยังไม่ยอมให้ความเห็นใดๆ ทั้งสิ้น เกี่ยวกับแนวทางแก้ไขปัญหาโควตาสลากที่มีปัญหาในขณะนี้
ขณะที่ นายทนุศักดิ์ เล็กอุทัย รมช.คลัง ที่กำกับดูแลสำนักงานสลากฯ กล่าวว่า คณะกรรมการและฝ่ายบริหารของสำนักงานสลากต้องแก้ไขเรื่องการคืนโควตาให้กับองค์การทหารผ่านศึก เพื่อไม่ให้คนเดือดร้อนถือเป็นนโยบายที่ได้สั่งการไปแล้ว ส่วนวิธีการคืนจะทำแบบไหน รูปแบบใด เป็นเรื่องที่ฝ่ายบริหารต้องเข้าไปจัดการ
“ไม่มีคำว่าคืนไม่ได้ ต้องคืนได้สิ เพราะก่อนหน้านี้องค์การทหารผ่านศึกก็มีคุณสมบัติที่จะได้รับโควตานี้มาตั้งนาน แล้วทำไมตอนนี้ถึงจะไม่มีคุณสมบัติไม่ได้รับโควตา” นายทนุศักดิ์ กล่าว
สำหรับปัญหาโควตาสลากเป็นส่วนหนึ่งของปัญหาการขายสลากเกินราคา เพราะมูลนิธิต่างๆ ได้รับโควตาไปแล้วไม่ได้ขายเอง ไปขายต่อให้พ่อค้าคนกลางนำไปรวมชุด ทำให้สลากมีราคาแพง